Papersnake/gushiwen huggingface dataset:
南安岩主定光古佛木刻像赞
释德洪（宋代）

秦时𨍏轹，如刀口希。廓然见前，石火莫追。法于是中，不著思惟。

举既不顾，咦之而往。天中函盖，目机铢两。久雨不晴，清机历掌。

孰传其要，绝尘逸群。深明二子，详豁诸孙。维定光佛，出豁之门。

以真如用，使令万象。反易黠鲁，纵夺雨旸。洗痴暗目，回颠倒想。

示汝语言，一切智畏。如月入水，如风行空。无所妨碍，赠以之中。

又复怜汝，□□未识。方其死时，谓是生日。如光照珠，如甜说蜜。
宋江三十六赞
龚开（宋代）

行军出师，其锋必先。
汝勿锐进，天兵在前。
寄栖贤涣上人
郑会（宋代）

栖贤桥下水流沙，开了菖蒲几度花。
想得老师无别事，乱云晴日补袈裟。
石窗为明上人赋
黄庚（元代）

何年凿山骨，八面锁苍苔。
海月照还白，天风吹不开。
玲珑宜丈室，明洁称经台。
眼界皆通透，间云任去来。
记梦
晁说之（宋代）

山上多曲木，涧底有劲草。
乃知穷达性，多随势所到。
此语自梦中，景物殊浩浩。
颇逢平生人，叹息老非少。
独不偶贵胜，昔见非吾好。
语类紫芝歌，敢不勉蹈道。
孰能憔悴予，著之视同袍。
五日阻水牛马河
吴兆骞（清代）

五日驱车度极边，中宵移帐阻长川。波间不断千峰雨，林上争长七涧泉。

铁骑风沙行戍日，锦帆丝管旧游年。汨罗犹是江南地，始觉灵均未可怜。
和陈中行校书
陈宓（宋代）

老梅抱奇姿，寂寞山之阳。
风月已为友，云水环其乡。
蜂蝶不能已，林深自扬扬。
萧疏谢公墅，淡静午桥庄。
门前有游子，跨马服牛箱。
冲冲自朋往，衮衮不可量。
谁趋雪霜地，竞媚桃李场。
唯夸颜色好，岂寤道德凉。
伟此岁寒值，千载有耿光。
罙高万物表，耻并群花芳。
刚肠逾铁石，劲气侵颜行。
况有至佳实，未熟世已望。
负以黄金鼎，登之白玉堂。
调胹谐众口，隽永讵可志。
致君高舜禹，美俗归轩唐。
药石神圣主，岂但尉黔苍。
功名满蛮貊，誉处还括囊。
终始不少玷，圭璋更顒昂。
我实爱君厚，祷颂无以将。
所愿进退节，皋夔与疏杨。
遂使见慕徒，夙志惬以偿。
翩翩赠行诗，满袖鸣玕琅。
词翰两清绝，山阴咏壶觞。
么微顾曷称，皦皦在中肠。
持用娱霸旅，籍手拜含香。
乌夜啼
石孝友（宋代）

潇湘雨打船篷。别离中。愁见拍天沧水、搅天风。

留不住。终须去。莫匆匆。后夜一尊何处、与谁同。
夏学士荣赐犀带并手敕褒谕贺以是诗
严嵩（明代）

赐犀新宠冠朝行，飞白宸奎照玉堂。霄汉渥恩承湛露，琐闱清论满朝阳。

君臣合契同鱼水，廊庙抡材有栋梁。留与词林传盛事，要知明主重惟良。
昝相公送锦被
汪元量（宋代）

蜀都府主迎宾客，赠我蜀锦三百尺。
美人蔌蔌弄金梭，鸳鸯机上初成疋。
繁花乱蕊皆同心，艳卉中含杜鹃血。
玉妃如霜姑射仙，金刀剪破云霞缬。
为我裁成合欢被，细意密缝无线迹。
道人把玩色相射，银海光摇泪珠滴。
却忆故家初破时，绣龙画雉如砂石。
绮窗窈窕花离离，红妆万境娇无力。
百幅锦帆风不动，绿湿红鲜盪春碧。
纷华过眼一梦如，蜀锦呈绫复何益。
白茅安用红锦包，虎皮难以裹羊质。
只今卷锦还府主，心地了然无得失。
铜壶漏断银缸灭，昆仑影转初三月。
道人坐久闻妙香，纸帐蒲团自清绝。
寄通州徐居厚使君
孙应时（宋代）

珍重通州守，凝香足燕清。
海风喧夜永，江日汤春明。
未废于灯读，应添折发生。
长沙休赋鵩，归作汉公卿。
东篱杂书
陆游（宋代）

老厌人间事，闲知造物功。
草生三径绿，花发一窗红。
幽境嚣尘外，流年啸傲中。
所嗟侪辈尽，论旧只春风。
戊午生旦次丁己生旦诗韵
童冀（明代）

去岁三湘把酒卮，洞庭烟浪渺无涯。云山易地怀乡国，风木终天感岁时。

客里交情贫独在，镜中勋业鬓先知。半生旧学皆荒落，只有归心不外驰。
春词二十首 其十三
李纲（宋代）

春来南国蔼韶光，百卉嫣然竞早芳。语燕啼莺将婉娈，游蜂舞蝶已颠狂。
送须觐予还晋陵
刘瞻榕（清代）

啄粟野田黄口雀，尽日挥之苦难却。翛然老鹤迥出群，连轩矫翼谁能驯。

春风楼前梅花白，看花君作西洲客。细雨冥冥梅子肥，鹧鸪声里送将归。

何须咎君言别早，客舍虽佳归更好。一帆明日向东去，正是鄙夫心忆处。
钟陵铁柱
卢士衡（唐代）

千年埋没竟何为，变化宜将万物齐。

安得风胡借方便，铸成神剑斩鲸鲵。
出游归卧得杂诗八首 其六
陆游（宋代）

久读仙经学养形，未容便应少微星。一枝新锻金雅觜，更向名山斸茯苓。
黄均德前任酆都县丞服阕赴京过余林下
蓝仁（明代）

三仕为丞不负人，蜀中赤子恋慈亲。先茔已许号松柏，宣室犹思问鬼神。

偶过草堂留药物，又趋京国拂衣尘。承家黄霸能为郡，他日应期昼锦新。
中和节
林景熙（宋代）

柳下一瓢酒，湖风散积阴。
晴舒生物命，春酌化工心。
莺语调寒燠，花妆定浅深。
悠然情性会，宇宙入孤吟。
偈颂二百零五首
释正觉（宋代）

演出一大藏，明明超过诸缘上。
随曲随直也流水转山，随高随下也虚舟驾浪。
八六子（子寿父）
赵崇嶓（宋代）

喜椿庭。近来强健，团栾雁序欢声。正柳絮帘栊清昼，牡丹栏槛新晴，缓飞翠觥。

阿戎碌碌功名。但要无灵无难，何曾著公卿。且抖擞斑衣，笑供儿戏，共将乐事，细酬佳景，须知翠袖全盛绿黛，金章不换蓑青。松亭。中间顿个寿星。
赴调归忧时题壁
陈淳（宋代）

上林一株木，其大千百围。
栽培自上古，婆娑荫八维。
云何岁月自，颓衰复颓衰。
守者勿灌溉，伐者交剥椎。
木根既不固，枝叶何所依。
心骨又有蠹，皮肤何能为。
安得善场师，转回阳春熙。
变却久悴态，如彼正茂时。
坐令万虫蚁，稍托庇命丝。
嗟嗟难尔必，慨然动长悲。
次韵真歇和尚圆觉经颂一十四首·贤善首菩萨
释正觉（宋代）

陀罗尼句觉皇宣，一略闻名胜施缘。
端见髓心相付嘱，莫将耳口作流传。
顿机做处天飞电，大器任时海纳川。
不是老婆情分切，肯留文字破尼乾。
东屯北崦
杜甫（唐代）

盗贼浮生困，诛求异俗贫。
空村惟见鸟，落日未逢人。
步壑风吹面，看松露滴身。
远山回白首，战地有黄尘。
诲子
游酢（宋代）

三十年前宿草庐，五年三第世间无。
门前獬豸公裳在，只恐儿孙不读书。
水调歌头（贺广东漕蔡定夫母生日）
杨万里（宋代）

玉树映阶秀，玉节逐年新。年年九月，好为阿母作生辰。涧底蒲九九节，海底银涛万顷，酿作一杯春。泛以东篱菊，寿以漆园椿。

对西风，吹鬓雪，炷香云。郎君入奏，又迎珠幰入修门。看即金花紫诰，并举莆常两国，册命太夫人。三点台星上，一点老人星。
句
薛泳（宋代）

归心如病叶，一片落江城。
听夜泉
张籍（唐代）

细泉深处落，夜久渐闻声。独起出门听，欲寻当涧行。

还疑隔林远，复畏有风生。月下长来此，无人亦到明。
刘春台太守州治有大观天日近雄胜海山连之联因十咏其韵简上 其四
赵完璧（明代）

焦枯润溥商家霖，凝冱欣宜盾之日。岐阳旷矣三千秋，青荒赤子今宁一。
汤泉道中
贺铸（宋代）

青石冈西下，灵泉产药苗。
山英如有待，木客可相招。
蝉带风移树，尘随马度桥。
扬鞭吟旧句，归路不知遥。
盘洲杂韵上 黄莺儿
洪适（宋代）

鹂庚翻柳去，拾羽渍轻花。战战枝如压，无风势亦斜。
鄜延凯歌 其四
沈括（宋代）

灵武西凉不用围，番家总待纳王师。城中半是关西种，犹有当时轧吃儿。
水调歌头 赠张蒙庵
李道纯（元代）

雷在地中复，山下出泉蒙。明斯二理，自然造化合玄同。密密至虚守静，便见无中妙有，九穷一齐通。直下承当去，个是主人公。莫着无，莫着有，莫着空。疑团打就，只今突出妙高峰。拨置纷纷外境，收拾灵灵底个，生化了无穷。毕竟作么道，日向岭东红。
参政大资张公挽诗二首 其二
刘一止（宋代）

塞垒烽初息，留都倚重臣。奸骄阴夺气，政化本如春。

待得中兴旦，宁论独病身。空馀门下士，悲恨不胜陈。
夏景 梦回莲叶雨
刘辰翁（宋代）

万叶胜花开，莲香雨送来。欲知凉可爱，政是梦初回。

未拟华胥转，谁将绣户推。棹歌摇别浦，裙影湿阳台。

天上霓裳断，人间羯鼓催。酒醒茎露渴，狂引碧筒杯。
刘子钟郎中嶰谷秋风竹为吴郎中题
韩雍（明代）

大夏之西，沅渝之阴，有地名嶰谷，产竹成修林。苍厓每见绿云起，白日不受红尘侵。

七月八月风森森，翠鸾飞舞青虬吟。瀛洲仙子振环佩，商山隐者鸣瑶琴。

行看最能远清听，入坐便可消烦襟。比来此景不易得，宦途渴想尘生心。

吴君早年登要津，此君风节素所歆。东平才子善挥洒，笔端造化留情深。

欲君宝此如南金，作官视此为规箴。此君终当遇伶伦，取之共和箫韶音。
寄西山
华岳（宋代）

宫墙无地可穿窬，犹幸先人有敝庐。
仕版可羞宁毁瓦，儒冠曾误枉收书。
供柴我合同收炭，寄食君当自办蔬。
此理晓然明似境，何须足下肆耕锄。
颍昌西湖泛舟
杨时（宋代）

扁舟乘兴漫追寻，路转河回入柳阴。
拂面落花春事尽，避人幽鸟野情深。
渐无健思供吟笔，赖有寒光映客心。
日暮倚风归棹急，一钩新月挂瑶岑。
十一日同处晦苍筤喜雨
韩淲（宋代）

清坐看凉雨，山林静有声。交游因共话，衰老欲何营。

风急初疑敛，云低又苦倾。爽然神观定，篱径不知尘。
证因亭
司空图（唐代）

峰北幽亭愿证因，他生此地却容身。

上方僧在时应到，笑认前衔记写真。
宿坛石驿六首 其五
韦骧（宋代）

纷纷贵贱别锱铢，义命由来共取诸。推己及人人所慕，不然何以称襟裾。
咏史上·班超
陈普（宋代）

三十六人抚西域，六头火炬走匈奴。
古今参合坡头骨，尽是离披见鹘乌。
杂诗 其十九
唐庚（宋代）

浪迹苍梧外，放怀黄木东。人情双鬓雪，天色屡头风。

国计中宵切，家书隔岁通。为儒得愁思，一笑赖儿童。
万景楼三首用韵
孙应时（宋代）

阮籍少青眼，元龙思卧楼。
与君非俗士，为我望神州。
明月不可问，长江空自流。
悠悠复何道，行止一虚舟。
偈颂七十六首
释子益（宋代）

语底默底不是，非语非默亦非。
虚庵有一转语，用处绝毫绝厘。
宿枫桥
陆游（宋代）

七年不到枫桥寺，客枕依然半夜钟。
风月未须轻感慨，巴山此去尚千重。
寄越粹
叶茵（宋代）

几欲扁舟载雪来，可人风月相逢莱，
因思渭北吟春树，消得江逢寄早梅。
应接山川公事省，主盟觞咏旷怀开。
何当身与浮云似，朝暮飘飘往又回。
赠杨次公秘丞
刘攽（宋代）

莫将阳九归时数，自为乾封致吉祥。必若中兴待云汉，枉教流议及桑羊。

相望冠盖交驰传，躬作牺牲属奉常。肤寸崇朝看变化，吾农从此万斯箱。
秋兴 其一
丘葵（宋代）

千年成败事悠悠，独眺川原满目秋。底处归航来远浦，何人吹笛倚高楼。

山和叠叠寒云迥，水带潇潇暮雨流。回首故家零落尽，樽前谁与语离愁。
东归再经峡口
寇准（宋代）

复命经三峡，波澜极目愁。
片云生断壁，孤石碍中流。
道路连巴塞，风烟接楚丘。
重来登望处，因念昔年游。
句
欧阳景（宋代）

篇向蜀都呈巧样，被人翻入锦纹头。
齐天乐 蝉
王沂孙（宋代）

一襟馀恨宫魂断，年年翠阴庭树。乍咽凉柯，还移暗叶，重把离愁深诉。西窗过雨。怪瑶佩流空，玉筝调柱。镜暗妆残，为谁娇鬓尚如许。铜仙铅泪似洗，叹携盘去远，难贮零露。病翼惊秋，枯形阅世，消得斜阳几度。馀音更苦。甚独抱清高，顿成凄楚。谩想薰风，柳丝千万缕。
秋日有怀故人
释文珦（宋代）

山人出山去，山鸟长相忆。
岁月能几何，诸峰复秋色。
孤云在何处，烟水望不极。
怊怅多远情，飞鸿查无迹。
解组 其二
黄金台（清代）

官似远游客，才输新嫁娘。十年尘碌碌，一笑海茫茫。

凄惋成诗妙，牢骚对酒狂。宁知葵藿性，冷暖向春阳。
赤壁
杜牧（唐代）

折戟沉沙铁未销，自将磨洗认前朝。
东风不与周郎便，铜雀春深锁二乔。
宴安乐公主宅得空字
宋之问（唐代）

英藩筑外馆，爱主出王宫。宾至星槎落，仙来月宇空。

玳梁翻贺星，金埒倚晴虹。箫奏秦台里，书开鲁壁中。

短歌能驻日，艳舞欲娇风。闻有淹留处，山阿满桂丛。
丁卯除夜
冯山（宋代）

庭罢驱傩戏，门收爆竹盘。酒香添腊味，夜气杂春寒。

岁序张灯守，人情遇节欢。明朝五十八，消息近休官。
题仁乐亭
吕南公（宋代）

真山蓄幽奇，伪山逞瑰怪。峰峦纷变现，座席疑广大。

未穿披云屐，对此亦清快。
晨汲
丰越人（明代）

晨汲往东涧，涧石何齿齿。
游鳞既濯濯，清流复弥弥。
天翠翻在下，丹霞亦孤起。
泠然会我心，濯缨乃空水。
抚兹成一啸，因悟无生理。
洞庭题咏十一首·太湖
王阮（宋代）

微生已觉渐休闲，老矣何心世路间。
尽把虫鱼束高阁，且拿双桨泛湖山。
暮寒
杜甫（唐代）

雾隐平郊树，风含广岸波。沉沉春色静，惨惨暮寒多。

戍鼓犹长击，林莺遂不歌。忽思高宴会，朱袖拂云和。
游园晚归马上希深命赋
梅尧臣（宋代）

兴尽夕阳天，言归跃杏鞯。
新阴六街树，远目万家烟。
歌咽楼千尺，吟余月一弦。
花间有游妓，醉去堕金钿。
鱼游春水
卢祖皋（宋代）

离愁禁不去。好梦别来无觅处。风翻征袂，触目年芳如许。软红尘里鸣鞭镫，拾翠丛中句伴侣。都负岁时，暗关情绪。

昨夜山阴杜宇。似把归期惊倦旅。遥知楼倚东风，凝颦暗数。宝香拂拂遗鸳锦，心事悠悠寻燕语。芳草暮寒，乱花微雨。
以茶寄杨溥之二首 其一
赵蕃（宋代）

要题尺素问何如，病过春风体益癯。采得山茶漫持寄，草玄馀暇想时须。
登江楼
文彦博（宋代）

飞观接江干，乘闲独凭栏。鲜云横列岫，芳草蔽遥滩。

梅笛吹渔浦，荃桡泛鹭湍。登临谢康乐，寄远折瑶兰。
送赵纠之潮州任
陈宓（宋代）

昔佐仙游县，声称已胜喧。
几年加问学，名郡事平反。
犴狱情难察，鳏嫠志勇冤。
惟将明与谨，用表赠行言。
题横野楼
唐桂芳（明代）

夜凉天地疑无暑，雨过溪山都是云。野色每从楼上得，秋光肯向市中分。

凭谁唤起篴三弄，容我借来鹤一群。定有仙人沽酒醉，海波新染白榴裙。
锺山西庵白莲亭
王安石（宋代）

山亭新破一方苔，白帝留花满四隈。
野艳轻明非傅粉，秋光清浅不凭材。
乡穷自作幽人伴，岁晚谁为静女媒。
可笑远公池上客，却因松菊赋归来。
寄有门法师
传慧（明代）

才送登台岭，蟾蜍五晦明。
江云沉雁影，湖雨咽钟声。
见岂观河变，狂因照镜生。
倘怜穷露子，早望印心盟。
赵待制挽词
楼钥（宋代）

半世谁知己，登门意气倾。
交情忘父行，文会忝余盟。
持论先忠厚，谈经叹老成。
幽光谁为发，落笔泪纵横。
冯又令命子中皞见过
柴静仪（清代）

贤子传君意，过门慰藉深。长贫无乐岁，多难有禅心。

琴酒怜知己，诗歌愧赏音。他年能忆我，相访就云林。
李贰车约饮东湖
程公许（宋代）

西湖绕遍又东湖，永夜论文酒浅{奭斗}。
最爱霜林梅蘸水，拟撑小艇访林逋。
奔亡道中其二
李白（唐代）

亭伯去安在。
李陵降未归。
愁容变海色。
短服改胡衣。
井田封建图
陈子常（宋代）

为成者十复为终，终十还为百里同。
只为诸儒泥方法，不知起数总皆纵。
和孙倅见贻八首
曹勋（宋代）

遽颁翰墨发幽光，内顾鲰生德甚凉。
已幸贰车临海国，因知汗简发天香。
花梢擢绿蜂初静，梅实桃青昼已长。
会见紫泥传诏札，中兴事业属清郎。
祈泽寺见许坚题诗
王安石（宋代）

蔼蔼春风入水村，森森乔木映朱门。
高人遗迹空佳句，谁识旌阳後世孙。
仲秋洪山经狂客墓
王恭（明代）

狂客今何在，风流世共传。夜台依宿草，陇树入新烟。

月冷延陵剑，湖空贺监船。秋风正摇落，回首独潸然。
坚所生母李氏安人挽词五首 其二
张纲（宋代）

四德腾芳早，三乘悟性空。清修忘俗累，勤俭肃家风。

舞镜鸾悲影，飞花雨泣丛。愁情无处著，半入梦魂中。
题邵端公林亭
权德舆（唐代）

春光何处好，柱史有林塘。莺啭风初暖，花开日欲长。

凿池通野水，扫径阅新芳。更置盈尊酒，时时醉楚狂。
卜居六咏 其五 凿池
许传霈（清代）

活泼源头悟到时，才成曲室复芳池。缘他濠濮知鱼乐，不为楼台得月迟。

尺寸程将工计较，方圆样费我寻思。著书户闭由来久，涤砚而今便自持。
顺庵
方信孺（宋代）

词人自结一间茅，天上宸奎舞瘦蛟。
见说鬼神犹卫护，瑞光前夜起山坳。
尚絅堂
彭龟年（宋代）

人情畏所见，假善以自欺。
不畏或未死，心伪谁能医。
风雷动渊默，日月行屏帏。
念起物自形，矢决犹可追。
而乃如琴张，堂堂亦何为。
君子非恶文，文胜质乃衰。
试看堂前草，安得青如兹。
过苦竹岭二首 其一
李纲（宋代）

绝岭横鸟道，江湖从此分。沈吟洞庭野，怅望具区云。

去住本非我，别离空念群。子归啼苦竹，肠断不堪闻。
南红门外 其三
弘历（清代）

轻衫切晓凉，炊火起遥庄。红日一鞭暖，绿郊十里强。

圃场欣少隙，铚刈岂辞忙。祈岁长年愿，凭观乐未央。
送陆明府之盱眙
崔峒（唐代）

陶令之官去，穷愁惨别魂。白烟横海戍，红叶下淮村。

澹浪摇山郭，平芜到县门。政成堪吏隐，免负府公恩。
寄戴舍人
吴惟信（宋代）

名在登科记，人间尽得知。文高多法古，官冷不趋时。

减食因添鹤，收书为教儿。近来闻注易，新集苦无诗。
临江仙·帘幕轻风洒洒
赵长卿（宋代）

帘幕清风洒洒，园林绿荫垂垂。楝花开遍麦秋时。雨深芳草渡，蝴蝶正慵飞。

憔悴三春心事，风流一弄金衣。韶光老尽起深思。日长庭院里，从倚听催归。
曾仲恭侍郎惠酒以偶有名酒无夕不饮为韵谢之
章甫（宋代）

烹鱼多素书，问字谁载酒。
寂寞淮乡居，岁月亦已久。
敢希陋巷乐，但觉贫士丑。
知音幸有人，此事可不朽。
西江月
向子諲（宋代）

足慰平生。时拜御书芗林之赐，因成长短句，寄朱子发、范元长、陈去非翰林三学士，以资玉堂中一笑

得意穿云度水，及时斫玉分金。兹游了却未来心。怪我归迟一任。

居士何如学士，翰林休笑芗林。个中真味少知音。不是清狂太甚。
洪州黄推官
刘敞（宋代）

江表山水区，南昌神仙宅。固宜生贤俊，邈与尘土隔。

昔在君伯氏，实为万夫特。文采何辉煌，声名盛赫奕。

差池中道夭，冥漠神理默。德业谁与伦，天伦自准的。

龙蟠岂终潜，鸟伏必远击。君今钟其美，远到未可测。
游东田八韵
文彦博（宋代）

文物平津阁，风流太傅山。胜游松岛外，故迹药园间。

霜蔀编为屋，寒荆刈作关。窗棂云漠漠，畦窦水潺潺。

芦渚炊烟起，萍沤钓艇还。竹经朝雨翠，荷借夕阳殷。

幽兴能招隐，高情自爱闲。从来行乐处，携手一开颜。
戏成寄记汝
释今无（明代）

玉兰花落满溪桥，已住高峰见雪消。破院自忙供补葺，好诗未暇静歌谣。

田因入夏烧灰种，人为思乡说理调。莫上芙蓉峰上望，岭南端的是迢迢。
乾道七年册皇太子四首
佚名（隋代）

琱珉瑳瑳，篆金煌煌。
对扬于庭，是承是将。
星重其晖，日重其光。
观瞻以怪，国有元良。
省中二首
王安石（宋代）

万事悠悠心自知，强颜於世转参差。
移床独卧秋风里，静看蜘蛛结网丝。
忆秦娥 秋夜
邓繁桢（清代）

秋宵永。纱窗明月微留影。微留影。倚栏独坐，夜深人静。

阶前络纬声难听。海棠倚石梧风冷。梧风冷。几多秋色，凄凉幽景。
感遇·之卅八
陈子昂（唐代）

仲尼探元化。
幽鸿顺阳和。
大运自盈缩。
春秋递来过。
盲飙忽号怒。
万物相纷劘。
溟海皆震荡。
孤凤其如何。
暮春述怀
华岳（宋代）

一年春事已差池，又见杨花贴水飞。
梁燕不忧惊午枕，箔蚕生怕误春衣。
景逢佳处须行乐，事到难时且式微。
幸有黄鸡并浊酒，且和风月醉柴扉。
悼亡六首 其四
吴锦诗（清代）

衔石难教补恨天，伤心薄命有谁怜。向平事业安排了，愿守鳏居学老禅。
以鹤顶杯赠潘峋蝼时翁年八十矣
屈大均（明代）

金应收骏骨，珠莫买蛾眉。况此飞仙物，堪娱绮皓姿。

闻翁春酒熟，正值杏花时。将我鹤杯饮，千龄定可期。
次答正卿二首 其一
杨奂（金朝）

客愁青镜里，归梦白鸥边。故国人何在？新秋月又圆。

米盐逢此日，诗酒负残年。长羡平林鸟，双飞入暮烟。
送别白楼先生次郭司业韵
边贡（明代）

晓骑传中旨，春曹陟上卿。乐推吴季札，经许郑康成。

车马秋江出，乡邦昼锦行。论交袜始结，惜别盖初倾。

拜手双龙阙，承恩五凤城。御阶听曳履，枢密待持衡。

制作登三殿，声华振八瀛。新班岱岳重，旧寺雪山轻。

古貌看常健，冰衔列自清。英英伯夷志，垂白转精明。
忆南坡芙蓉
虞俦（宋代）

宦游木末搴芙蓉，祇有埋头簿领丛。怅望家山天样远，万枝相映落霞红。
道中四绝
郑刚中（宋代）

过雨山间云出没，夕阳天际鸟浮沈。
男儿马上志四海，不是寻常客子心。
读飞香圃诗草二首 其一
安道（清代）

新诗清绝点尘蒙，心惬芝兰臭味通。不教西林芳草歇，风流远绍茂卿公。
次韵奉答吉邻机宜
黄庭坚（宋代）

黠虏乘秋屡合围，上书公独请偏师。
庭中子弟芝兰秀，塞上威名草木知。
千里折冲深寄此，三衙虚席看除谁。
与公相见清班在，仁祖重来筑旧基。
向亲回自宣城出示十二侄送行诗次韵寄之
韩淲（宋代）

最来谁作送行诗，山叠昭亭水宛溪。蜡屐定须同探赏，锦囊赢得是提携。

索居野外薰风起，回望天涯落日低。往事旧游空太息，老身今已分扶犁。
小斋初成喜承之彦夫天爵敬之师鲁踵至值冬霖累日不止举酒相属以来雨名吾斋分得蓬字
程敏政（明代）

背起茅堂曲径通，故人连喜一尊同。闭门十日惊新雨，下榻千年愧古风。

芸几近窗山翠湿，竹篱遮院市尘空。巢居莫忘论心处，多少泥涂叹转蓬。
晴日登盍簪楼用海屿韵纪兴 其三
霍与瑕（明代）

倚栏犹自北风寒，忽忆皇都旧跨鞍。僻地且便新作业，有人来劝强为官。

诗篇一一从头和，奥灶纷纷冷眼看。种竹南园方十亩，龙孙迟尔长千竿。
佛印清胜帖赞
岳珂（宋代）

欲溯共洄，先涉其流。
欲观其人，先视其与游。
东坡之名，在昌黎武威之间。
而师之能，亦文畅秘演之俦。
德必有邻，而人焉廋。
世于是可以察予之去留。
腊茶并三诗送李元诚
陈造（宋代）

北风吹霜战林樾，菊花雕零梅未发。
留君无物供吟笔，一炷沉烟伴清绝。
骚人悲凄为摇落，舟挽不回仍此别。
还家试碾壑源春，何似卢郎三百月。
四叠
刘克庄（宋代）

通宵璧月迷琼树，破晓霜葩糁玉枝。
明艳能花老夫眼，温柔不粟美人肌。
题彭祖楼
薛能（唐代）

新晴天状湿融融，徐国滩声上下洪。极目澄鲜无限景，

入怀轻好可怜风。身防潦倒师彭祖，妓拥登临愧谢公。

谁致此楼潜惠我，万家残照在河东。
寄怀
赵蕃（宋代）

风声雨滴相骚屑，深山深处应凝雪。
丰年未虑米如珠，病骨自安衣百结。
邻翁墐户行径断，怪我读书声屋彻。
兹时意绪政复佳，欲往寻梅间何阔。
题陈景明梅庐
戴复古（宋代）

思亲如海渺无涯，观物惊心感岁华。
谁见诗人心苦处，年年挥泪看梅花。
野息
赵蕃（宋代）

覆之茅三重，树以不加斲。
野息若规模，规模如是作。
句
王随（宋代）

扫径苔痕破，开扉竹影分。
程氏馆灯下白菊花
陈普（宋代）

灯前一阵玉胡蝶，火急教人网取看。
乃是径中白甘菊，主人移入伴清寒。
画锦行送陈福公判信州
范成大（宋代）

汉家麟阁多王侯，冠佩相望经几秋。
昼锦声名两荣耀，惟有信州如相州。
国南门头折杨柳，借问江津垂白叟。
住在行都四十年，曾见归舟似公否？
人言公与赤松期，飚车羽轮来何时？
云出云归俱是道，苦学赤松还未妙。
君不见补陀大士海复山，随喜却来观世间。
途中重九
杨自牧（清代）

马上过重阳，征途景易伤。野云千里白，秋草一川黄。

作赋悲游子，登高望故乡。遥知三径菊，空自抱幽芳。
夜泊浯溪
董鸿道（宋代）

二十年前八桂回，摩挲苍藓读碑来。
如今再自浯溪过，折得梅花伴酒杯。
祭见首座
释善珍（宋代）

佛法下衰，众魔峥嵘。
如虎而祴，白昼市行。
晚交得君，如黄河清。
君与予谈，洞见底里。
予建一事，君曰可纪。
予出一辞，君曰入理。
狂猘狺狺，嗾之者谁。
君蹑予足，怒形于辞，
古有徇义，舍父背师。
曷不千指，曷不百岁。
神佑磨专，贵奸寿悖。
谓天昭昭，天宝茫昧。
君素清苦，简洁自持。
如政黄牛，标韵过之。
有德操才，得疾亦奇。
浮华眼前，道义千古。
昔有微言，噤不敢吐。
含哀以告，君必领悟。
隐居
危固（宋代）

高士隐居处，迢迢绿水湾。
数间玉川屋，七里子陵滩。
出入是非外，醉醒文字间。
千鍾天子禄，不肯换清闲。
送信丰詹丞并寄赣陈丞二首 其一
赵蕃（宋代）

此地已穷域，更乘惶恐滩。家声词学旧，勇退急流难。

使者威严霁，尚书礼数宽。听渠丞訾謷，也胜尉酸寒。
春燕
林泳（宋代）

鹊结巢随太岁移，蜂分房占吉时飞。好将说与青台史，社日祇凭燕子归。
水龙吟 和邵清溪咏梅见寿
何梦桂（宋代）

分知白首天寒，千林摇落寻真隐。天工付与，冰肌雪骨，暗香寒隐。

自许贞心，肯教色界，软红尘近。怅绿衣舞断，参横梦觉，依稀旧家犹认。

不为角声吹落，向花前、为伊悲恨。玉堂茅舍，风流随处，年年孤另。

不是人间，肝肠铁石，相逢休问。算知心、只许东风，漏泄一分春信。
送僧得赐经还永嘉
赵抃（宋代）

志愿未如终未回，十年京洛走风埃。珍函宝藏五千轴，一日降从天上来。
次韵昌甫九峰留诗 其三
韩淲（宋代）

每恨居山浅，扶舆过九峰。溪清通乱石，路暗失长松。

须鬓时时换，身心事事慵。雨寒樵牧断，朝暮听鸣钟。
周晦叔所宅之左一坡隐然而高有竹万个架小轩
史弥宁（宋代）

竹根碧涧落寒声，竹外双溪抵镜明。
满袖天风吟不彻，坡头直有放多清。
寄毛旸谷进士
张天赋（明代）

天地斯文气味真，丹涯企仰渴生尘。小春又报梅花信，笑折临风寄美人。
观稼阁
郑永中（宋代）

公馀乘兴步危楼，十里如云翠欲流。多稼芃芃天外阔，平湖渺渺望中浮。

方忻民乐庭无讼，更听农歌岁有秋。吏责已宽聊自得，待凭诗酒寓优游。
送李廉使西归洛阳
卢挚（元代）

靡靡岁年晚，肃肃霜露霏。君子不遑处，四牡来騑騑。

月出方皎皎，我心恒依依。今夕复何夕，山中依容辉。

惠然有深契，使我心悦夷。北风日已凉，行役乃无期。

言迈未可留，凄然送将归。永怀金玉音，时得慰渴饥。
菏泽
邹浩（宋代）

滔天洚水非凡灾，平地汹汹生风雷。帝尧哀民作鱼鳖，咨禹平风时懋哉。

未暇雍容堂陛上，和羹以尔为盐梅。禹知休戚系予手，汲汲岂获怜婴孩。

疏凿高低捐四海，校量势力天须回。尔时菏泽次第及，导引一股从东来。

就中不独豫州利，八荒赖以川原开。农桑处处酬愿欲，鸟兽蹄迹还蓬莱。

此泽虽微与有力，揭风载籍悬星魁。禹归上天已万祀，遗利犹今分九垓。

帝里虎士不知数，朝昏待哺张其腮。转输粟布自东部，浃日何啻浮千桅。

始知寸胶无足用，安危须仗经纶才。君不见黄河泛滥金堤摧，縻费皇家几亿财。

华衣肉食皆妙选，年年议论喧中台。
颂古五十七首
释道昌（宋代）

明头便打，暗里闪过。
心底活时，死中要坐。
门外檐间雨滴声，众生颠倒逐迷情。
可怜洎不迷已处，出得身来体未明。
送强甫赴惠安六言十首
刘克庄（宋代）

巽以行权亦可，方于事上未然。
或迎使者负弩，或为刺史挽船。
雷神碑
赵立（宋代）

此洞当年本祀雷，栋梁见我忽倾摧。
寺僧为报山灵说，不用惊疑俗客来。
寄题刘巨卿家六咏·西隐
杨万里（宋代）

山林与朝市，隐处俱未是。
只个西枝西，默坐且求志。
题岱山水云幽居
詹初（宋代）

幽居避俗氛，世事那复闻。
閒浴池塘水，静看山岭云。
云自无心出，水从有本分。
水云真自得，吾与尔为群。
酷热
陈宓（宋代）

赤日当空雨汗流，行人小立尽咨愁。
谁知天使阳居夏，要作人间岁有秋。
鳞介洪纖皆自遂，林泉澹泊可无求。
须思一夜西风起，便到无衣远客头。
守居园池杂题·寒芦港
文同（宋代）

落月照冰湖，晓气何太爽。
两岸雪烟昏，凫鸥出深港。
西直门外天仙庙二章 其二
姚燮（清代）

芜径犊儿眠，玉河狸子湔。上墩看放鹞，羃院听抛钱。

行乐借初地，嬉春过好天。谁家蓬鬓妇，采绿女墙颠。
春兴 其六
杨慎（明代）

平沙落日大荒西，独立苍茫意转迷。蕙畹兰皋愁晚对，竹垣花掖记春栖。

摧颓杜甫歌朱凤，憔悴王褒望碧鸡。白首艰难随去住，青云容易坠攀跻。
醉作三首 其二
朱熹（宋代）

淅淅西风起，候虫寒夜分。千山杳沉寂，竟夕断知闻。
裴明府居止
李商隐（唐代）

爱君茅屋下，向晚水溶溶。试墨书新竹，张琴和古松。

坐来闻好鸟，归去度疏钟。明日还相见，桥南贳酒醲.
德寿宫古松太上爱之尝持御香釃酒祠土神以祈
马廷鸾（宋代）

南来天马总辛勤，内禅经今历再壬。
复汉赤符还旧宇，法尧黄屋本非心。
思成门外衣冠尽，德寿宫前茨棘深。
叹息余生孤露甚，匪莪彼黍涕淋淫。
送朱古薇学使乞病旋里二首 其一
丘逢甲（清代）

三年持节远朝班，要乞君恩更赐閒。人既读书同博塞，天将盛业付名山。

右军誓墓心谁白？永叔归田鬓未斑。惆怅閒鸥沧海上，也随桃李惜春还。
白发叹
杨万里（宋代）

素丝久即黑，黑鬓久即丝。
丝黑有涴法，鬓丝无染期。
日月有底忙，昼夜驰向西。
江汉与之友，却向东方驰。
江汉西流日东落，鬓丝漆黑还如昨。
夜长何不秉烛游，自是人生不行乐。
出郊
孔平仲（宋代）

田下泉鸣春雨晴，新秧无数已齐生。一年农事从今始，会见西风玉粒成。
东吴述怀三首 其三
夏原吉（明代）

为客东吴郡，年深情亦深。每惭三省语，常畏四知金。

落落谁青眼，寥寥自赤心。寄言天上友，雁到好传音。
陪观志能萨天锡二使君游城西光孝寺
李孝光（元代）

客子知寒归未归，北风鸿雁又南飞。东家借马看黄菊，头白山僧开竹扉。
念八立冬作秋怀诗三首 其三
郭之奇（明代）

离离碧涧松，郁郁幽岩草。深玄依化迹，精气微相保。

轻霜动晓依，独爱秋光好。嗟兹浮坠叶，几向狂飙扫。

徒分枝干馀，不见根株老。造物者何心，春荣而冬稿。

春亦不任恩，冬亦不任懊。岁寒然后知，当时何足道。
西江月 其二
黄庭坚（宋代）

宋玉短墙东畔，桃源落日西斜。浓妆下著绣帘遮。

鼓笛相催清夜。

转眄惊翻长袖，低徊细踏红靴。舞馀犹颤满头花。

娇学男儿拜谢。
和许守喜雪韵
吴芾（宋代）

冻云垂地木停号，六出飞花遍九皋。
已见随车翻缟带，还疑纵猎散风毛。
幽人乘兴空回棹，公子无言独拥袍。
顾我年来诗思涩，强吟冰柱愧才高。
晚眺
黄希旦（宋代）

晚凉思远眺，策杖出松林。车马自来往，路岐横古今。

商飙未落叶，永巷已鸣砧。自笑眠云客，因时感激深。
偈颂七十八首
释正觉（宋代）

青山白云父，白云青山儿。
白云终日倚，青山总不知。
次韵答马中玉三首
黄庭坚（宋代）

雨入纱窗风簸船，菊花过後早梅前。
锦江春色熏人醉，也到壶中小隐天。
留题曲亲盆山
王安石（宋代）

巧与天成未觉殊，国工施手岂须臾。
根连沧海蓬莱阔，势压黄河砥柱孤。
坐上烟岚生紫翠，影中楼阁见青朱。
为山观水皆良喻，谁向君家识所趋。
万松岭老僧
邵棠（宋代）

佛屋三间破冷开，半通云气半苍苔。
行人莫问僧年纪，岭上乔松是手栽。
咏史上·夏后氏
陈普（宋代）

执法庭坚亦太坚，两朝窃负总无缘。
何人有子如崇伯，祓涤犁牛陟配天。
桑树
李龏（金朝）

无花多病枝，唯叶吐春辉。蚕不资为食，人应种者稀。

阴成娇雉宿，椹熟乳莺飞。几槎闲红紫，从渠上锦机。
渡湘江
黄湘南（清代）

满林黄叶鸟声稀，渡口微风拂客衣。十幅轻帆天外落，澄江如练一船归。
望海潮·田在田军门巴江吊古图
邹韬（清代）

大江西去，残碑遗垒，行人指点坛场。铁瓮开藩，铜驼没棘，那禁几个沧桑。

丛树郁平冈。记连营旌旆，戎马仓皇。画角秋寒，雕弓夜冻塞烟荒。

正浓压阵云黄。听峡猿咽泪，玉管吹霜。九曲回肠，五更残梦，天涯羁恨难降。

吊古感苍茫。慨雄图王气，付与斜阳。剩有无情衰草，还绕橘官堂。
次韵送郝同知还闽二首
方回（元代）

字画多年逼献之，高材天赋岂人为。
一枝秃笔无能敌，百尺名楼有所思。
碛马塞鸿忘旧梦，建茶闽荔富新诗。
皇天具眼终徼福，多病从来喜让夷。
护国院十咏 其五 石鉴峰
韦骧（宋代）

天悟迷人亦自然，团团石镜为高悬。潜令演若狂心止，忘照回情学坐禅。
送房杭州
韦应物（唐代）

专城未四十，暂谪岂蹉跎。风雨吴门夜，恻怆别情多。
道过京师二首
曹勋（宋代）

都城百雉晓云空，四塔亭亭倚望中。
自是老怀多感慨，一襟清泪湿秋风。
此日不再得示同学
杨时（宋代）

此日不再得，颓波注扶桑。
跹跹黄小群，毛发忽已苍。
愿言绩学子，共惜此日光。
术业贵及时，勉之在青阳。
行己慎所之，戒哉畏迷方。
舜跖善利间，所差亦毫芒。
富贵如浮云，苟得非所臧。
贫贱岂吾羞，逐物乃自戕。
胼胝奏艰食，一瓢甘糟糠。
所逢义适然，未殊行与藏。
斯人已云没，简编有遗芳。
希颜亦颜徒，要在用心刚。
譬犹适千里，驾言勿徊徨。
驱马日云远，谁谓阻且长。
末流学多岐，倚门诵韩庄。
出入方雨间，雕镌事辞章。
学成欲何用，奔趋利名场。
挟策博塞游，异趣均亡羊。
我懒心意衰，抚事多遗忘。
念子方妙龄，壮图宜自强。
至宝在高深，不惮勤梯航。
茫茫定何求，所得安能常。
万物备吾身，求得舍即亡。
鸡犬犹知寻，自弃良可伤。
欲为君子儒，勿谓予言狂。
为静嵓上人赋半间云房
郯韶（元代）

松下半间屋，绕檐生白云。山香石上起，华雨静中闻。

扫榻看桐影，支筇对夕曛。悠悠百年意，世事任纷纭。
题戴文进莺啭鱼游图 其一
张萱（明代）

蒲芽初茁柳丝长，荡漾春波照海棠。怪底鱼儿皆出听，枝头日暖奏莺黄。
永安再见裴材山人二首 其一
郭祥正（宋代）

青布为巾白布裘，逢人不拜肯低柔。一缸浊酒凝春绿，只与云山相献酬。
立春日陪魏丞相登三江亭
范成大（宋代）

佳节登临始此回，聊从晻霭望蓬莱。
水分江北渡头去，风自海东潮外来。
太白天寒犹带雪，十洲池暖已浮醅。
一尊往＊发船鼓，我亦归帆相次开。
次韵苏公竹间亭绝句
陈师道（宋代）

竹里高亭灯烛光，今年复得杜襄阳。
倏看老盖千年後，更想霜林百尺强。
月夜怀徐照
赵师秀（宋代）

月色一庭深，迢遥千里心。
湘江连底见，秋客与谁吟。
寒入吹城角，光凝宿竹禽。
亦知同不寝，难得梦相寻。
偈一百二十首 其四
释怀深（宋代）

数间茅屋不堪忧，底事来为粥饭头。赖有劫初铃子在，随贫随富自风流。
吴中舟行口号七首 其四
周紫芝（宋代）

当年戈甲过垂虹，闻说楼船照水红。贼去烟波已如镜，却还风月与渔翁。
传神自赞
王安石（宋代）

我与丹青两幻身，世间流转会成尘。
但知此物非他物，莫问今人犹昔人。
宿东林寺
项安世（宋代）

借宅星江上，山南已遍寻。
犹馀湓浦路，未快白公心。
属国陈三表，归帆拂二林。
远师堂上酒，可以恣狂吟。
蒋苕生前辈挽诗 其二
王友亮（清代）

忆在京华日，过从见性情。雄谈凌贡父，逸调陋耆卿。

勇退缘多病，兹游遂隔生。贻诗犹在箧，珍重抵连城。
雪窦道中
楼钥（宋代）

城居久矣厌尘劳，来访名山写郁陶。
客路行随流水远，征人与坐白云高。
千林舞翠吹蓬鬓，二麦摇青照紵袍。
努力共登天尺五，要看飞雪喷云涛。
送程给事知越州
晏知止（宋代）

遍历侯藩治绩高，瀛洲琐闼人思褒。
麟符又入千岩境，鹢舰不思八月涛。
田赖鉴湖赏岁美，客游梅市有人豪。
从来梦锦耽佳句，应接江山岂惮劳。
五更至城下
项安世（宋代）

身闲最怕俗间忙，夜短仍妨睡思长。戍柝传更催曲枕，领舆将梦踏黄塘。

湿云裹月江天白，小雨蒸春草树香。却到城门听画角，倚空楼堞正苍苍。
过平望
沈与求（宋代）

未办扁舟挂绿蓑，人间何处不风波。终须径为鲈鱼去，笠钓归寻张志和。
题县八景 其一 金鸡春晓
吴士耀（明代）

孤城北面与山齐，山蔼苍苍度晓鸡。报得浈州春信早，户思弦诵野呼犁。
七砺
郑思肖（宋代）

天生忠义性，习俗岂能移。道在国常在，我知人不知。

眼悬尧历象，心醉汉官仪。前日喃喃者，今谁语及斯。
次韵吴清叟书怀
林季仲（宋代）

误落樊笼二十年，苍颜白发意颓然。解纷无用空弹铗，揣分唯堪备执鞭。

乘雁去来何足数，涸鱼濡沫自相怜。扁舟东下虽云晚，及见梅花破腊前。
宿虾湖
李白（唐代）

鸡鸣发黄山，暝投虾湖宿。白雨映寒山，森森似银竹。

提携采铅映，结荷水边沐。半夜四天开，星河烂人目。

明晨大楼去，冈陇多屈伏。当与持斧翁，前溪伐云木。
途中书事三首 其一
宋九嘉（金朝）

幼稚扶轮妇挽辕，连颠翁媪抱诸孙。饥民羸卒如流水，掘尽原头野荠根。
南乡子 其十四 西江岁暮，送友入都
董元恺（清代）

相亿一欣然。何处韶光最可怜。别后依依寒食里，东田。

沙岸蒲帆隔野烟。

湓水暮连天。愁见孤城落日边。共说京华旧游地，潸然。

明日春风又一年。
葵花吟
金朋说（宋代）

绛萼累累承晓露，含英蕴质并朱云。
庙廊忠梗谁堪比，能展丹心向日倾。
野望
何在田（清代）

屐危仍旧蜡，衣浣试新痕。小雨来何处，归云各有村。

町畦聊自治，杞菊与谁论。烧尘何妨事，真知舌欲扪。
题山庵
王洋（宋代）

桃花樱花红雨零，桑钱榆钱划色青。
昌条脉脉暖烟路，膏壤辉辉寒食汀。
戴巨济求赞
释清远（宋代）

画出人皆识，相逢道更亲。起云峰后路，记得往来频。
湖上新晴
宋伯仁（宋代）

湖边膏雨弄晴时，桃杏红争锦一机。
杨柳也如新及第，向人争舞绿罗衣。
闻百舌
陆游（宋代）

春鸟虽儳言，春尽能齰舌，秋蚓与寒螿，亦各知时节。
微物顾能此，人乃独不然。
君看甘陵党，作孽非由天。
偈颂一一二首 其九十八
释清远（宋代）

天得一，斗牛女虚危室毕。地得一，草木山河并土石。

君得一，上下四维无等匹。万象森罗影现中，一颗圆明光的历。

有欢荣，有愁戚。或冤亲，或顺逆。富且贵，贫且乞。万样千般谁运为，空谷之声随应出。

鸳鸯绣了任君看，不露金针太绵密。褒禅奉劝各回头，莫待临行却啾唧。

识取摩诃般若光，万古悠悠是今日。
挽新昌吕修职
陈傅良（宋代）

不道千山阻，将遗百世名。
有儿能自臻，此老已堪铭。
禄岂无三釜，贤谁似一经。
吾词虽未就，应有护幽扃。
寄周朝议至乐堂 其二
彭汝砺（宋代）

世味中人醉不醒，公归正似解人酲。归云意思闲方见，瘦鹤精神老更清。

但与尧民时击壤，何须秦女会吹笙。渊明已有归来赋，沮溺应容作耦耕。
近为儿侄辈屈澄夫先生于小园东曙有诗次韵二首 其一
顾清（明代）

久知矾弟忆梅兄，又见新篇月露呈。虚馆可能留国士，旧游端露袭香名。

骚坛此日初申令，棋社何人敢订盟。尽有残膏被来裔，未应飘泊叹浮生。
宿西谷院六首
李新（宋代）

线绕参差路，云封咫尺山。
寺僧初怪客，三日窃优閒。
豹留皮
洪亮吉（清代）

人留名，豹留皮。岂特王太师，兼有王凝妻。男能断头女断臂，千载英英有生气。
舟行青溪道中入歙十二首
方回（元代）

水杨梢上欲绵飞，犹觉春寒未解围。
为怕江风吹客梦，船篷缺处塞蓑衣。
渭村酬李二十见寄
白居易（唐代）

百里音书何太迟，暮秋把得暮春诗。柳条绿日君相忆，

梨叶红时我始知。莫叹学官贫冷落，犹胜村客病支离。

形容意绪遥看取，不似华阳观里时。
感怀
胡仲弓（宋代）

曾将敝帚弃墙阴，十载尘埃懒重寻。
今日携来扫花径，老夫安得不关心。
感事 其一
何慧生（清代）

天下兵犹满，司农算已空。群黎饲豺虎，战士几沙虫。

扫荡知何日，谋猷误数公。可怜惟赤子，无路诉苍穹。
墨君十咏·欺雪
王铚（宋代）

爱竹高风已自贤，兴来更泛剡溪船。
枝间清响风惊雪，忆得东林夜宿年。
句
文同（宋代）

北客若来休问事，西湖虽好莫吟诗。
枢侄以诗来次韵示之
邹浩（宋代）

酷爱日长萤可聚，几人如古惜分阴。胸中万顷清凉地，莫遣俗尘乘间侵。
中主像
曾极（宋代）

乘时草窃岂无人，三主相传事有因。
毕竟老天怜一念，据敖为粥活饥民。
郊祀礼成诗
吕陶（宋代）

皇极恢临照，嘉时属盛隆。八年登至治，大祀答圆穹。

并报知坤道，推尊见祖功。先期齐广殿，将旦谒真宫。

杲日迎銮皎，祥云绕盖红。衣冠开秘寝，幢节下层空。

东向经途近，前瞻太室崇。过门遵往德，降辂屈清躬。

八圣威神在，三牲荐品丰。奉璋人左右，进俎序西东。

上意精纯至，英灵顾享同。念深尧八彩，感切舜重瞳。

地胜龙湾阔，尘清辇路通。綵城齐北阙，天仗转南风。

旂动三辰丽，兵严万卫雄。国容殊肃穆，丘势自穹窿。

虚次移铜漏，升坛俨玉珫。礼惟三献具，乐以六成终。

燔燎交神听，高明鉴睿衷。冈陵均委积，箕翼等光融。

海沸欢声振，天旋瑞气充。呼嵩喧宇宙，迎仗抃华戎。

盛典千春备，洪恩庶汇蒙。山河皆户牖，寰海一帡幪。

独运陶钧术，齐驱造化工。令行雷荐震，泽及雨其濛。

苛密宽三面，幽潜达四聪。华心归茂草，蛰户启昆虫。

六合澄清外，群生富寿中。愿赓成命颂，垂裕播无穷。
十山歌呈太守胡平一
杨万里（宋代）

北门今早顿然清，怀璧操金尽夜行。
却有一般可怜底，群偷枉却费家兄。
题金陵长干寺塔
贺铸（宋代）

霞构云扉不著关，甍檐开处见人间。
断墙废井连东第，白塔青人对北山。
昨夜桂娥奔月去，经秋芝盖御风还。
玉虚真籍家声在，再熟金桃愿一攀。
湖口 其一
刘攽（宋代）

三日湖云不肯晴，四山冥晦与川平。系船汀树无人语，卧听波涛澒洞声。
莫登楼
梅尧臣（宋代）

莫登楼，脚力虽健劳双眸，
下见纷纷马与牛。马矜鞍辔牛服輈，
露台歌吹声不休。腰鼓百面红臂韝，
先打六幺後梁州。棚帘夹道多夭柔，
鲜衣壮仆狞髭虬。宝挝呵叱倚王侯，
夸妍斗艳目已偷。天寒酒醺谁尔侜，
倚楹心往形独留，有此光景无能游。
粉署深沉空翠帱，青绫被冷风飕飕。
怀抱既如此，何须望楼头。
初晴
顾敩愉（清代）

春日暖晖晖，春烟媚翠微。风轻花自落，树静鸟忘飞。

危石垂云发，浮萍绣水衣。闲居绝尘事，望远倚荆扉。
忠显刘公挽诗 其二
李弥逊（宋代）

祸基媒孽自燕秦，抗议如公有几人。军旅未闻焉用试，豺狼不噬岂宜亲。

求鱼缘木谩蠹国，曲突徙薪翻殒身。才大言深古难用，忠良千载恨常新。
八日雨是日期成父来已而不至
赵蕃（宋代）

一雨毋嫌骤，炎蒸得解围。桃笙疏不御，蕉萐顿忘挥。

月暗萤偷照，风清虫趣机。所思期不至，还是掩荆扉。
句
王嵒（宋代）

朝宗任叠千重浪，捧日能消几片云。
星岩二十景 其十三 临壑荷香
郭棐（明代）

霓裳仙子按云和，摇曳香风澹素波。多少采莲年少女，都来池畔闹笙歌。
同陈宰黄簿游灵山八首宰云吾辈可谓忙里偷闲苦中作乐以八字为韵 其七
陈造（宋代）

一代无为翁，雅志属丘壑。至今玉雪句，为山镇不若。

生平嵇生龙，何时令威鹤。吊古但三叹，九原如可作。
菩萨蛮 题袁丽卿夫人所绘弄玉小像
王倩（清代）

彩云飞尽银蟾吐。凄清自按琼箫谱。湿透绿罗裳。人间风露凉。

娉婷谁比拟。合嫁神仙婿。璧月下秦台。招它骑凤来。
诉衷情 风景
丘处机（宋代）

长安风景古今奇。吾道少人知。天心地肺时正，生杀按枢机。灵物秀，玉芝肥。射虹霓。山头凝望，目下三川，压尽华夷。
岳州守岁二首
张说（唐代）

夜风吹醉舞，庭户对酣歌。
愁逐前年少，欢迎今岁多。
桃枝堪辟恶，爆竹好惊眠。
歌舞留今夕，犹言惜旧年。
弋阳道中
赵汝燧（宋代）

千里叹行役，今朝方半途。橘肥霜后颗，松落雨中须。

店妪当垆问，官人要酒无。忻逢扫愁帚，沽了又还沽。
送项直卿赴省
王庭圭（宋代）

逐客归来访里闾，后生文彩益增奇。低头见子如东野，满耳闻人说项斯。

果有高名动场屋，行观大策对丹墀。亲闱日望泥金信，报我仍须寄好诗。
翠楼吟 席上赠伎时伎三日后即落乐籍
陈维崧（清代）

银甲挨筝，珠绦络鼓，清歌屈柘如缕。人到离筵里，尽眉黛、愁将碧聚。

纵横玉箸。似绿柳萦烟，红兰著露。欹雁柱。一场春梦，没些情绪。

他日纵过侯门，只光延坊畔，樱桃一树。奈铜舆催上，更糁遍、一街丝雨。

横波重注。看斜侧帽檐，销魂无语。红蜡底。新官旧主，一般胡觑。
送王大声
范浚（宋代）

腹藁才名第一流，只今偃蹇困吴州。牛腰但使诗章富，鹤发宁论岁月遒。

耻傍朱门随掉尾，独寻青箬钓查头。知君高胜如松竹，不遇犹为潇洒侯。
瀼西寒望
杜甫（唐代）

水色含群动，朝光切太虚。年侵频怅望，兴远一萧疏。

猿挂时相学，鸥行炯自如。瞿唐春欲至，定卜瀼西居。
偈颂一百二十三首
释崇岳（宋代）

百尺竿头弄险，是非海里横身。
更有全提底时节，只堪惆怅不堪陈。
再次前韵
饶节（宋代）

佳节山家事事休，一庵容膝自优游。残梅韵胜窥篱落，满月光寒上陇头。

不待玄沙行乞火，何须投子更携油。夜深自倚蒲团困，谁问渠侬马打毬。
秋景 晒书
刘辰翁（宋代）

芸香天上宴，不到野人居。见说星期夕，闲将腹晒书。

笑人操犊星，容我辟蟫鱼。小勿欺椰子，中从著石渠。

从他便是懒，乞汝巧相如。此日何堪负，馀暄献纳疏。
送王紫巘
陈恭尹（清代）

频年伤远道，此别更难任。我守枯株老，君怀寸草心。

采芝罗岳峭，钓鲤洞庭深。未有前期在，相思空好音。
咏史上·武帝
陈普（宋代）

商车不足算缗来，桑孔咸阳悉茂材。
一撮茂陵无觅处，建章门户至今开。
十分吟
邵雍（宋代）

人寿百来年，其过岂容易。
虽然瞬息间，其间多少事。
号为能了事，必先能了身。
身苟未能了，何暇能了人。
薄薄酒
王炎（宋代）

薄酒可成礼，何必饮上尊。
丑妇可成室，何必求丽人。
人生有欲皆求得，谁能有得终无失。
多藏未免诲穿窬，厚味亦能生疢。
疾。青鞋缓步可当车，
不用驷马黄金覊。茅檐之下庇风雨，
不用丹碧文榱题。緼袍布衾亦自暖，
不用狐裘蒙锦衣。菜羹脱粟亦自饱，
不用五鼎羞鲜肥。月盈不偿阙，
物盛必有衰。逐客可相亦可夷，
饿隶为王又为菹。欲从意满神所忌，
吉凶反覆相乘除。吾闻猩猩骂人非不智，
以醉就禽犹惜屦。鼋鼍窟穴深更深，
卒为人得由贪饵。古来达识照其几，
外物视之双弊屣。于陵辞聘宁灌畦，
御寇辞粟宁忍饥。逃荣无辱二疏去，
今是昨非陶令归。请君莫嫌薄酒薄，
瓦瓮匏尊任斟酌。请君莫嫌丑妇丑，
荆钗布襦与偕老。天宽地大得自由，
如此足矣何多求。
翻著葛巾呈赵尹
张说（唐代）

昔日接㒿倒，今我葛巾翻。宿酒何时醒，形骸不复存。

忽闻有嘉客，躧步出闲门。桃花春径满，误识武陵源。
留题孤竹山堂
杜堮（清代）

紞如楼鼓对斜晖，行笥重翻换祫衣。山色绕垣随马去，鸟声隔户送人归。

瞢腾暗觉春风老，慷慨空惊壮志违。明日傥寻辽海梦，绿杨城郭又依稀。
楚灵王
王十朋（宋代）

章华台就国被繇，徵会诸侯意气骄。楚众已离犹不悟，近臣徒为颂祈招。
棠溪八景 其三 冈背斜阳
王佐（汝学）（明代）

登高步斜阳，四望心悠哉。莫愁黄昏近，会有明月来。
谒于肃愍公墓
陆弼（明代）

荒坟邻近鄂王宫，异代孤臣伏腊同。
北狩忽闻哀痛诏，中兴多腊保釐功。
百年天地回元气，五夜松杉度烈风。
圣主只今恢庙略，玉门闻巳罢和戎。
题高生眠琴图三绝句 其二
姚燮（清代）

元音大响谁真赏，赵筑吴歈满俗听。且访成连刺船去，仙峰如笏海天青。
政黄牛赞
释慧开（宋代）

资福从来不识羞，橘皮熟炙逞风流。
倚筇懒贤侯不命，又却骑牛更觅牛。
华阴令姜海珊招游华山
林则徐（清代）

神君管领金天岳，坐对三峰看未足。公余喜共客登临，恰我西行来不速。

樱笋厨开浴佛时，暂辍放衙事休沐。灏灵宫殿访碑行，清白园林对床宿。

凌晨天气半阴晴，昼永无烦宵秉烛。竹杖芒鞋结俦侣，酒榼茶铛付僮仆。

云梦观里约乘云，玉泉院中闻漱玉。同侪各挟济胜具，初陟坡陀踵相续。

嶂叠峰回路忽穷，谁料重关在山曲。微径蜿蜒蚁旋磨，绝磴攀跻鲇上竹。

箭镞依稀王猛台，丹砂隐现张超谷。莎萝坪与青柯坪，小憩聊寻道书读。

过此巉岩愈危绝，铁锁高垂手难触。五千仞峻徒窘步，十八盘经犹骇目。

恨无谢朓惊人诗，恐学昌黎绝顶哭。游人到此怪山灵，奇险逼人何太酷。

岂知山更怪人顽，无端蹴踏穿其腹。兹山峭拔本天成，但以骨挺不以肉。

呼吸真教帝座通，避趋一任人间俗。如君超诣迥出尘，上感岳神造民福。

荡胸自有层云生，秀语岂徒夺山绿。希夷石峡应重开，海蟾仙庵亦堪筑。

独惭塞外荷戈人，何日阴崖结茅屋。惟期归马此山阳，遥听封人上三祝。
背面美人二首
苏澹（明代）

钗軃乌云鬓欲蓬，回身环珮响丁东。
背人不是无情思，自古红颜畏画工。
长兄冬夕递宿偶成长句上寄
宋祁（宋代）

绛帻鸡人唱夜筹，宿庐遥忖道山头。
梦思园吏成羁寝，书掩冤家倦对雠。
雨阁气昏莲蔕并，烛帘光动蒜条钩。
孤吟一夕怀康乐，广陌黎明望紫骝。
贺新郎
应法孙（宋代）

宿雾楼台湿。晓清初、花明柳润，燕飞莺集。旧约重来歌舞地，留燕艳香娇色。又梦草、东风吹碧。午因腾腾春欲醉，对文楸、玉子无心拾。看蝶舞，傍花立。

酒痕未醒愁先入。记年时，翠楼寒浅，宝笙慵吸。想驻马河桥分别，恨轻竹风颿烟笠。早尘暗、华堂帘隙。倚尽黄昏人独自，望江南回雁归云急。凭付与，锦笺墨。
仲女挽诗
魏了翁（宋代）

荆江春梦断，虞殡夜魂孤。
未及陪宗室，应难袝舅姑。
一时母从子，百岁妇随夫。
经礼缘情制，临风老泪枯。
宿永阳寄璨律师
韦应物（唐代）

遥知郡斋夜，冻雪封松竹。时有山僧来，悬灯独自宿。
谢人惠麦穗
赵鼎（宋代）

愚轩卧病空瓶储，市米不得如求珠。邻翁馈麦穗盈筥，或揉或簸喧庭除。

磨雷隐隐破霜瓣，家童执爨烟生厨。须臾粥成劝我食，齐眉举案烦妻孥。

病馀聊复润喉吻，软滑盈盈如膏酥。宛然长粳欲争长，加以白豆为参舆。

童儿作颦若不足，老夫大笑为有馀。虎头食肉非不美，回视利害为何如。

平生不耕啖此物，垄头汗滴惭耕夫。淡中有味足养福，为君努力餐一盂。
瓦店雨作四首
杨万里（宋代）

天嫌平野树分明，便恐丹青画得成。
收入晚风烟雨里，自将水墨替丹青。
句
陈郁（宋代）

地旷日难晚，海宽天欲浮。
题自画《溪山秋居图》
李宪噩（清代）

男儿不封定边侯，破灭龟兹平尉头。便当埽径招羊裘，东山诗酒相优游。

春花秋月吾自有，万里抛作蛮荒投。蛮方瘴疠山水恶，出入但与猺獞俦。

白日无聊坐空馆，信笔挥洒模林邱。远远秋水疏林树，竹篱茅屋平沙洲。

人生若不逞妄想，如此位置非难求。带金奉节岂无慕？壮年已过川东流。

一名尚艰榜首署，千古安望青史留。但愿归寻故山乐，故山佳似图中幽。
金山寺和崔石樵上舍
姜玮（清代）

试觅铜瓴第一泉，金焦宛在洞中天。谁携《贝叶》六千卷，独住精蓝五百年。

孤磬寥寥云际落，华镫的的夜深悬。商量起灭人间相，多爇风炉一炷圆。
咏史诗·西园
胡曾（唐代）

月满西园夜未央，金风不动邺天凉。
高情公子多秋兴，更领诗人入醉乡。
送张仆射朝见毕归镇
权德舆（唐代）

青光照目青门曙，玉勒雕戈拥驺驭。东方连帅南阳公，

文武吉甫如古风。独奉新恩来谒帝，感深更见新诗丽。

共看三接欲为霖，却念百城同望岁。双旌去去恋储胥，

归路莺花伴隼旟。今日汉庭求上略，留侯自有一编书。
双笋石
郑文宝（宋代）

流水惊前事，清风似昔时。重吟金谷咏，如见岘山碑。
荷塘暑雨过凉甚宜之见访作此
释德洪（宋代）

居近池塘春意在，路穿空翠夕阳多。隔林放鹿哀怨语，掠水幽阳扑摝过。

得雨村嚣觉风味，分秧天气爱清和。莫辞坐稳相寻数，酣战难回指日戈。
和邓慎思未试即事难书率用秋日同文馆为首句
耿南仲（宋代）

蔼蔼儒冠至，恢恢贤路开。
才须金鉴别，人自玉山来。
谢客书千卷，嵇康酒一杯。
如君富术业，当与雉为媒。
别郑康道
曹勋（宋代）

与公相从久，未始蹈琐细。
我既困索米，公已安吴地。
一廛了百指，与闲殆天意。
陛下圣而武，庶物进以汇。
择材访耆宿，粲若数一二。
考盘出幽隐，鼓箧趋朝市。
公尚有遐心，讵宜忽初志。
腰镰与手斧，甘穷几经岁。
我原以公名，充庭如孔翠。
风云际盛旦，用激志士气。
胡为倏来往，老怀惜掺袂。
惟冀加餐饭，贤者不终弃。
功名会有日，当看咏既醉。
自作传神赞 其二
李之仪（宋代）

时雌时雄，时白时黑。不是徐翁异身，又非丰干指出。

盖优哉游哉，聊以卒岁。浮沈于物，而不胶于物者也。
游斜川
李贤（原德）（明代）

新春景候佳，正宜行乐休。因之偕朋侣，去作斜川游。

淡淡山色远，漾漾波光流。弱苕鸣翠羽，浅浪翻白鸥。

抚景意俱豁，何须问蓬丘。挈榼有邻叟，携琴得良俦。

诗篇互赓咏，酒杯同劝酬。不知春事繁，再得游此否。

惬兹川上乐，忘彼身外忧。既醉各归去，旷然奚所求。
怜愚诗四十二首 其一
宋应星（明代）

一个浑身有几何，学书不就学兵戈。南思北想无安著，明镜催人白发多。
菜羹
姜特立（宋代）

浅下姜盐细点油，小甘微苦嫩香浮。
是中自有天酥味，说与馋儿只掉头。
颂古一○一首
释子淳（宋代）

身光炽盛相巍巍，妙手如何彩绘伊。
休问僧繇吴道士，志公佗日不能知。
和石扬休海棠
李定（宋代）

轻红如杏素遮梨，直似佳人照碧池。已是化工教艳绝，莫嫌青帝与开迟。

烟滋绰约明双脸，雨借夭饶入四脂。西蜀有名须得地，琼林高压百花奇。
桃源行题赵仲穆画
萨都剌（元代）

长城远筑阿房起，黔首驱除若蝼蚁。谁知别有小乾坤，藏在桃花白云里。

桃花重重间白云，洞门锁住千年春。男耕女织作生业，版籍不是秦家民。

桑麻鸡犬村村屋，流水门墙映花竹。无端渔父绿蓑衣，带得黄尘入幽谷。

主人迎客坐茅堂，共话山中日月长。但见花开又花落，岂知世上谁兴亡。

明朝渔父归城市，回首云山若千里。再来何处觅仙踪？恨满桃花一溪水。
句
方回（元代）

旧业三元赋，新功百中经。
宿方潭
刘安上（宋代）

山中何所有，一味静难名。暗谷流泉响，疏林落叶声。

夜深寒月白，霜重晓钟清。早出松间路，衣裘空翠凝。
匣剑行
张元凯（明代）

生长夫差国，家住专诸里。
锻炼昆吾成，一匣明秋水。
秋水冷冷声绕扉，凄清中夜蛟龙归。
空庐独抱朗月卧，高天飒动霜华飞。
提携神物无人觉，何来白虹常在握。
锋芒卫霍耀天山，精灵荆聂倾河岳。
结客纷纷向五陵，呼卢博采且浮沉。
宁输百万留三尺，悬在腰间酬寸心。
?鹈新淬光如彗，照见人间不平事。
玉玦令环日日闲，匣中一掬明珠泪。
严城吹角秋夜清，风凄月肃邻鸡鸣。
揽衣起舞欲拔剑，无乃岁久青苔生。
莫牙空老无人齿，世人共宝铅刀耳。
幕南塞北行路难，酬恩报怨竟谁是。
沦落沉埋一蒯缑，耻将弹铗动诸侯。
丰城不掩干霄气，越石何嗟绕指柔。
效王仲至少监咏姚花用其韵四首
黄庭坚（宋代）

九疑山中萼绿华，黄云承袜到羊家。
真筌虫蚀诗句断，犹托余情开此花。
壬寅立春在辛丑十二月二十九日归□□□三宿
方回（元代）

隔日春先立，崇朝岁始除。
去来身不定，好恶梦皆□。
□□千山外，舟车一月余。
岂真休客担，犹□□家书。
依韵和再开芍药十六首 其十一
陆佃（宋代）

春归岑寂厌书空，赖尔相陪酒屡中。未必前身非叔子，不应后至似防风。

赌留坐客排双陆，借与都人画二红。须信年芳有虚发，莫教杨柳误前功。
六月二十一日早行十六首
吴芾（宋代）

东望吾庐百里间，二年别去一朝还。
虽然未遂归休意，且对湖山一解颜。
春衣
梁以壮（明代）

春衣轻且适，閒更自生欢。谁拂青云去，吾思采蝶看。

身随元气转，天与太和安。为践儿童约，临风水石端。
喜至亭
孔武仲（宋代）

岭路蟠蟠石似龙，亭轩更在最高峰。
九江山水吾家近，四祖烟高晚色浓。
吟兴不惟夸美景，行人当为破愁容。
前村有酒青帘远，强饮岩间水一锺。
读卫青传
刘宰（宋代）

任侠行权世所诛，将军尚借齿牙馀。古来名将勤招选，底事牢辞不敢居。
谢王雨舟灵寿杖
朱朴（明代）

武当山高几万丈，中有千年灵寿杖。金光玉芝秀所钟，生在青寿石嵓上。

雨舟先生道者流，赠我一枝东海头。琅玕润滑铁坚瘦，昂首屈项苍精虬。

老夫病足如跛鳖，藉此扶持少颠蹶。朝出横拖石壁云，暮归倒拄溪桥月。

乘舟著篙马著鞭，凌高涉下无不便。为寻短句谢远意，绕径啄碎青苔钱。

不愁化龙忽飞去，不愿提携朝玉陛。但愿长挑沽酒钱，日日登堂共君醉。
赞真觉
释坚璧（宋代）

三回九度，见神见鬼。
德山一棒，痛彻骨髓。
敲老观门，泼瓦官水。
而今冷坐眼麻眉，错认东瓜作碓觜。
奉和御制读晋书 其三
夏竦（宋代）

士行勤武力，机鉴信良哉。国赖桓文业，人推葛陆才。

殊祥双鹤至，吉梦八门开。终始全高节，诚因左翼推。
八月九日祀社稷述事
杨基（明代）

祝史祝王册，儒臣奉誓词。
衣冠陈盛典，秬鬯降洪釐。
用报金穰陈，仍祈雨露私。
勾龙严配位，神弃肃明祠。
币玉趋宗伯，笙镛奏瞽师。
精灵潜格尔，盻蚃俨来思。
赤壤新封国，玄牲旧制仪。
岂惟宜土谷，还得奠邦畿。
师出常依主，君行每告期。
礼终受多祜，民物正熙熙。
却东西门行
曹操（两汉）

鸿雁出塞北，乃在无人乡。
举翅万馀里，行止自成行。
冬节食南稻，春日复北翔。
田中有转蓬，随风远飘扬。
长与故根绝，万岁不相当。
奈何此征夫，安得去四方！
戎马不解鞍，铠甲不离傍。
冉冉老将至，何时返故乡？
神龙藏深泉，猛兽步高冈。
狐死归首丘，故乡安可忘！
题东坡竹石
黄庭坚（宋代）

怪石岑崟当路，幽篁深不见天。
此路若逢醉客。
应在万仞峰前。
泛湖晚归
赵企（宋代）

日脚掩西山，四面烟光起。
片月落湖心，照破琉璃髓。
水面天光阔，孤烟暝不收。
休瞻一钩月，挂起旅人愁。
蓉湖送行曲赠江侯
浦起龙（清代）

祖帐隘西郊，青青古堤柳。只系去人思，还系津船否。
春日芸香小阁燕坐偶成二首 其一
苏葵（明代）

院宇无尘有落花，水晶帘外竹交加。书当快意频惊蠹，酒为催诗不怯蛇。

心上乾坤偏浩荡，眼前尘土漫纷奢。曲阑徙倚闲思想，学到庄周亦大家。
感旧寄上芸叟侍郎
晁说之（宋代）

於越茫茫羁旅久，函秦落落笑谈中。
曲江烟月新春梦，寒食人家故国风。
此际一樽曾邂逅，他时相见更从容。
丈人笔力知强健，何事书来不吐虹。
三贪叹
方回（元代）

十月蛇当蛰，锦文遨道边。
碎首毙农梃，人中亦有豹，
勿恃多金钱。蛇鼠喻官吏，
豹以喻将焉。三贪逭天诛，
听此三叹篇。
诗
秦嘉（两汉）

严石郁嵯峨。
钟潭行
唐庚（宋代）

君不见惠州城之西，永福古寺钟崛奇。夜辄亡去黎明归，萍莎钟糊水淋漓。

山僧初惊久恬嬉，一夕径去不返栖，父老嗟惜僧垂洟。

明年夏旱江水低，此钟居然水中坻。奔走往视空城陴，挽以巨缆牛百蹄。

牛喘缆绝钟不移，度不可得乃去之。江花开落水东驰，到今过者犹俯窥。

刻舟记剑真自痴，不应此物犹沙泥。
纪连守植道傍木
郑侠（宋代）

道傍木，夹道参参如合屋。种之毫末成合抱，太守慈仁辅生育。

古来善政盖有数，道路开通亦其目。芟除翳秽平险阻，坚固桥梁便舻舳。

何为万柯随曲直，化此长龙被崖谷。由吾太守爱民深，孜孜利民惟不足。

以为烈日长道难，加兹岭外炎暑酷。黄茅郁蒸之烈气，重岚固结之浓毒。

不得清阴萦且纡，何处憩息而踯躅。令如源泉下斯行，长原太山秀可掬。

桐榕枫果随所遇，惟其茂密佳荫速。何公之心父母心，后人当如子孙续。

勿剪勿拜勿拗斸，蠹朽便可添新绿。
身老
韩淲（宋代）

酬应于外久，身老气亦馁。混沦一区宇，涵澄即渊海。

雅俗诗书迁，炎冷岁节改。运转大化间，寿者亦何待。
孟子·大成
陈普（宋代）

任与清和犹是器，偏於所执不相通。
大成之德该全体，万理同归一贯中。
宋胡忠简遗像砚歌和警石
金衍宗（清代）

李纲赵鼎弃如遗，两宫北狩无还期。不知父兄但知母，桧也和议逢其私。

惟时诏谕正通使，公切忠愤形乎词。想当草疏砚在侧，血泪濡墨挥淋漓。

能如公言斩伦桧，同仇大义敷天知。小朝廷甘作臣妾，虽蹈东海夫何辞。

一封朝奏夕万里，砚亦漂转天之涯。玉堂花砖恍梦寐，孤臣九死惟汝随。

公之心肠本铁石，间情偶赋何瑕疵。沧江外卧岁云晚，倔强犹昔霜盈髭。

侍郎砚背貌公像，千秋面目无磷淄。呜呼老秦既死奸，党逐曷不赐环徒。

量移金瓯破碎剩，一角六经勒石空。昭垂思陵工书善，品砚惟于忠佞迷。

妍媸虽然薰获不同器，我于伦也重嗟咨。十年五使数往返，宛转虎口濒艰危。

显仁之返亦其力，局中心苦局外訾。始拘继胁卒乃殉，庶与皓弁无差池。

公时在谴盛酬唱，定亦心折垂涕洟。狎邪市井语太激，讵料抗节终如斯。

此如欧公斥司谏，高亦君子非等夷。吾侪论世贵平恕，因赋公砚兼及之。
庭草
姜特立（宋代）

幽幽庭下草，悟悦有禅味。
君看红紫场，纷纭乱人意。
南史六首 其一 东昏侯
郑学醇（明代）

江南风俗竞奢华，步步金莲贴地花。曾忆尚衣除王导，不将清俭世传家。
入江南境仍用笠人韵
杜玉林（清代）

蔚蓝平远画图如，才是江南到眼初。州界兖徐曾缚虎，地兼山泽应多鱼。

晚粳香稻堪供客，野鸟林花笑识予。谁料情怀似中酒，归田二顷愿还虚。